Minen otmodighen deinst met heil vurscreven unde wat yc gudes vermach tho allen tyden. Ersamen leiven heren. Yuwer werdicheit gelevt tho weten, dat yc Olaff Wincke, yuwe medeborger, van mynen eghen vorsumenisse wegen yn dwanck unde in venkenisse komen byn, ynt yrste als umme vorwarde, de yc yn vorleden tyden mechtighe deme volbaren unde vorsichtigen heren Kerstern Niclisson, ritteren unde drossede yn Sweden, upthoboren unde inthomanen van Ywen Flemyngh myne guder, dey my Ywen vorgenomet genomen hadde to der se, alse hoppen unde Engels gewant, dar yk my sere an vorsumet hebbe tegen heren Kersten vorbenomt. Unde desgeliken ok tho Wiborgh, dat ic heren Kerster vorvolgede apenbar unde hemelik vor dem rade to Wiborgh unde vor vel guder manne, die darbi weren, dar ic yn sware gefenkensse umme quam unde to der tyt ic doch los wart op myn egen wort unde sette ok wisse borgen, dat ik dat slot to Wiborgh nicht rumen wolde apenbar edder hemelik, eer yk met rechte unde vruntscopen gescheden were van errsamen heren Kerstere met wuller noge unde myne borgen scadelos geholden. Item darna ik my gans sere vorsumede unde stech by nachttyden van den slate Wiborch unde swam over dey see unde sochte vrede yn den closter, welken vrede yk doch nicht gelavet en hadde to bruken mynen vorlavere unde borgen. Des nemen myne borgen my ut den clostere na mynen welkore unde lofte unde brochte my op dat slot tho Wiborch, unde wort dar gesat in swarer gevenkenisse. Item, leiven heren, overmiddest miner vorsumenisse unde gebrekelich[ei]t willen so hebbe ik yn der bester wize my bedach[t] op dusse vurscreven artykelen unde hebbe my met willen myt wolbaren vorsychtigen manne Karl Kerstensson van synes vaders heren Kerstens wegen unde syner egen wegen verlyket, also dat ik Karle to danke unde to noge wal betalen sal sunder al argelyst edder hulperede bynnen Revele twedusent mrc. Ryges, de helfte up unser leven vrouwen dach assumpcyo nestkomende unde darto 2 stuck Ypers, 4 Rotterdams unde 1 heel Kolsesters, de ander dusent mrc. Ryges up sunte Michel nestkomende. Warumme bidde ik yw eersamheit umme Godes willen unde mines vordenstes willen, dat gy wal duen unde wesen my gunstich unde behulpelich unde laven vor my vor dusse vorgenomden summa penninge unde gewant, desgeliken ok vor namaninge myner rechten eerven, up dat ik van heir macht komen tho yuwer eersamh[ei]t to Revel unde yuwe eersamheit to danke schadeloes to halden in ewegen tyden vor my unde vor myne rechten erven, unde my arme man willen to hulpe unde to troste wesen, wente ik yuwe arme dener gerne wil wesen to ewigen tyden. Hyrmede bevele ik uywe ersamheit deme almechtigen Gade to ewiger tyt. Gescreven to Wiborch achte dage vor sunte Laurencien dach anno 40. Oleff Winck. Adress: Dem ersam, vorsichgen her bormester unde ratlude der stat tho Reval kome dusse breyff met werdicheit.